മലങ്കര ടൂറിസം വികസനത്തിന് അടിയന്തര നടപടി: മന്ത്രി റോഷി തൊടുപുഴ: മലങ്കര ടൂറിസം പദ്ധതിയുടെ സാധ്യതകള് വിപുലീകരിക്കുന്നതിന് സംസ്ഥാന ടൂറിസം വകുപ്പുമായി യോജിച്ച് പദ്ധതികള് ആവിഷ്ക്കരിക്കുമെന്ന് മന്ത്രി റോഷി അഗസ്റ്റിന് പറഞ്ഞു. ഇതിന്റെ ഭാഗമായി മലങ്കര ടൂറിസം ഹബ്ബില് അധികൃതരുടെ യോഗം അടിയന്തരമായി ചേരും. ടൂറിസം ഹബ്ബിനോടനുബന്ധിച്ച് ജലാശയത്തിലെ ആഴം കുറഞ്ഞ ഭാഗത്ത് കുട്ടവഞ്ചി പദ്ധതി നടപ്പിലാക്കുക, മലങ്കര ബോട്ട് ജെട്ടിമാത്തപ്പാറശങ്കരപ്പള്ളികുടയത്തൂര് ഭാഗങ്ങളെ ബന്ധിപ്പിച്ച് വെള്ളം മലിനമാകാതെ ബോട്ട് സര്വീസ് ആരംഭിക്കുക എന്നീ ആവശ്യങ്ങള് ഉന്നയിച്ച് മുട്ടം വികസന സമിതിയുടെ നേതൃത്വത്തില് നല്കിയ നിവേദനത്തെത്തുടര്ന്നാണ് മന്ത്രി ഇക്കാര്യം വ്യക്തമാക്കിയത്. കുട്ടികളുടെ പാര്ക്ക്, ജലാശയത്തിന് ചുറ്റുമുള്ള പ്രകൃതി മനോഹരമായ കാഴ്ച, അണക്കെട്ട് സന്ദര്ശനം എന്നിങ്ങനെ നാമമാത്രമായ സൗകര്യങ്ങളോടെ 2019 നവംബര് രണ്ടിനാണ് മലങ്കര ടൂറിസം ഹബ്ബ് ഉദ്ഘാടനം ചെയ്തത്. എന്നാല് ഉദ്ഘാടനം കഴിഞ്ഞ് മൂന്നു വര്ഷങ്ങള് പിന്നിട്ടിട്ടും പ്രഖ്യാപിക്കപ്പെട്ട പദ്ധതികള് ഒന്നും നടപ്പിലായില്ല. സൗകര്യങ്ങളുടെ അപര്യാപ്തതയിലും അവധി ദിവസങ്ങളില് ഹബ്ബിലേക്ക് ജനങ്ങള് കുടുംബസമേതം കൂട്ടമായി എത്തുന്ന അവസ്ഥയാണുള്ളത്. കുട്ട വഞ്ചി പദ്ധതി, ബോട്ട് സര്വീസ് എന്നിങ്ങനെയുള്ള സൗകര്യങ്ങള് ഇവിടെ ഒരുക്കാന് സാധിച്ചാല് മലങ്കര ടൂറിസം ഹബ്ബ് സംസ്ഥാന ടൂറിസം ചരിത്രത്തില് ഇടം പിടിക്കാനുള്ള സാധ്യത ഏറെയാണെന്ന് നിവേദനത്തില് ചൂണ്ടിക്കാട്ടി. കേരള കോണ്ഗ്രസ് എം നേതാക്കളായ ജിമ്മി മറ്റത്തിപ്പാറ, റെജി കുന്നംകോട്ട്, ബെന്നി പ്ലാക്കൂട്ടം, ജോസ് ഈറ്റക്കകുന്നേല് എന്നിവരുടെ നേതൃത്വത്തിലാണ് മുട്ടം വികസന സമിതി അംഗങ്ങള് മന്ത്രിക്ക് നിവേദനം നല്കിയത്.